Κανονισμός (ΕΚ) αριθ. 2171/2003 της Επιτροπής

της 12ης Δεκεμβρίου 2003

για την τροποποίηση του κανονισμού (ΕΚ) αριθ. 2879/2000 για τις λεπτομέρειες εφαρμογής του κανονισμού (ΕΚ) αριθ. 2702/1999 του Συμβουλίου σχετικά με ενέργειες ενημέρωσης και προώθησης γεωργικών προϊόντων στις τρίτες χώρες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2702/1999 του Συμβουλίου, της 14ης Δεκεμβρίου 1999, σχετικά με τις ενέργειες ενημέρωσης και προώθησης γεωργικών προϊόντων στις τρίτες χώρες(1), και ιδίως το άρθρο 11,

Εκτιμώντας τα ακόλουθα:

(1) Στο άρθρο 7 παράγραφος 1 του κανονισμού (ΕΚ) αριθ. 2879/2000 της Επιτροπής(2) δεν προβλέπονται ετήσιες προθεσμίες για την υποβολή στο κράτος μέλος των προγραμμάτων των επαγγελματικών ή διεπαγγελματικών οργανώσεων της Κοινότητας.

(2) Λαμβάνοντας υπόψη, αφενός μεν, την αίτηση ορισμένων κρατών μελών και, αφετέρου, την ευκαιρία να εναρμονιστούν οι διατάξεις του κανονισμού (ΕΚ) αριθ. 2879/2000 με αυτές του κανονισμού (ΕΚ) αριθ. 94/2002 της Επιτροπής, της 18ης Ιανουαρίου 2002, περί λεπτομερειών εφαρμογής του κανονισμού (ΕΚ) αριθ. 2825/2000 του Συμβουλίου σχετικά με ενέργειες ενημέρωσης και προώθησης των γεωργικών προϊόντων στην εσωτερική αγορά(3), πρέπει να καθοριστούν, για τις οργανώσεις αυτές, οι προθεσμίες υποβολής στο κράτος μέλος των νέων προγραμμάτων ενεργειών, καθώς και να εξομοιωθούν οι όροι που αφορούν τη σύσταση της εγγύησης για την καλή εκτέλεση της σύμβασης.

(3) Για να τηρήσουμε την αρχή της ίσης μεταχείρισης των εμπορευομένων πρέπει η τροποποίηση όσον αφορά την εγγύηση να εφαρμοσθεί από την 1η Οκτωβρίου 2003.

(4) Μεριμνώντας για νομική ασφάλεια, πρέπει να καθοριστεί ότι τα προτεινόμενα προγράμματα πρέπει να τηρούν το σύνολο της κοινοτικής νομοθεσίας που αφορά τα σχετικά προϊόντα και την εμπορία τους.

(5) Πρέπει, συνεπώς, να τροποποιηθεί ο κανονισμός (ΕΚ) αριθ. 2879/2000.

(6) Τα μέτρα που προβλέπονται στον παρόντα κανονισμό είναι σύμφωνα με τη γνώμη της κοινής συνεδρίασης των επιτροπών διαχείρισης "προώθησης των γεωργικών προϊόντων",

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2879/2000 τροποποιείται ως εξής:

1. Στο άρθρο 7, η παράγραφος 1 αντικαθίσταται από το ακόλουθο κείμενο:

"1. Για την εκτέλεση ενεργειών που αποτελούν μέρος προγραμμάτων αναφερόμενων στο άρθρο 7 του κανονισμού (ΕΚ) αριθ. 2702/1999, σε συνέχεια πρόσκλησης για την υποβολή προτάσεων, το ενδιαφερόμενο κράτος μέλος δέχεται, κάθε χρόνο, το αργότερο στις 30 Απριλίου και στις 31 Οκτωβρίου, προγράμματα από επαγγελματικές ή διεπαγγελματικές οργανώσεις της Κοινότητας, αντιπροσωπευτικές του υπόψη τομέα ή των υπόψη τομέων. Τα προγράμματα αυτά είναι σύμφωνα προς την κοινοτική νομοθεσία που αφορά τα σχετικά προϊόντα και την εμπορία τους και προς τη συγγραφή υποχρεώσεων που περιλαμβάνει τα κριτήρια αποκλεισμού, επιλογής και ανάθεσης η οποία έχει διανεμηθεί για το σκοπό αυτό από τα ενδιαφερόμενα κράτη μέλη."

2. Στο άρθρο 11 παράγραφος 3, το πρώτο εδάφιο αντικαθίσταται από το ακόλουθο κείμενο:"Η σύμβαση δύναται να συναφθεί από τα δύο μέρη μόνο μετά από τη σύσταση εγγύησης ίσης με το 15 % του ανωτάτου ετησίου ποσού της χρηματοδότησης της Κοινότητας και από το οικείο ή τα οικεία κράτη μέλη, ώστε να διασφαλίζεται η ορθή εκτέλεση της σύμβασης. Η εν λόγω εγγύηση συνιστάται κατά τους όρους του τίτλου III του κανονισμού (ΕΟΚ) αριθ. 2220/85."

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Το άρθρο 1 σημείο 2 εφαρμόζεται από την 1η Οκτωβρίου 2003.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Δεκεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 327 της 21.12.1999, σ. 7.

(2) ΕΕ L 333 της 29.12.2000, σ. 63· κανονισμός όπως τροποποιήθηκε τελευταία από τον κανονισμό (ΕΚ) αριθ. 409/2003 (ΕΕ L 62 της 6.3.2003, σ. 14).

(3) ΕΕ L 17 της 19.1.2002, σ. 20· κανονισμός όπως τροποποιήθηκε τελευταία από τον κανονισμό (ΕΚ) αριθ. 497/2003 (ΕΕ L 74 της 20.3.2003, σ. 4).